D. Lipšic, podpredseda vlády a minister spravodlivosti SR: (2003-06-27):
K pánovi poslancovi Abelovskému. Myslím si, že návrh zákona by mal slúžiť aj tomu, aby štát vedel naozaj garantovať bezpečnosť sudcov a prokurátorov. To nie je akademická otázka. V roku 1997, keď sa rozhodovalo o väzbe vtedy obvineného Černáka, rozhodoval o väzbe Okresný súd Trenčín. O väzbe rozhodoval sudca, ktorému štát zabezpečil ochranu, ale len na týždeň alebo dva, potom na to neboli ďalšie finančné prostriedky a tento sudca z justície odišiel. To znamená, to nie je akademický problém, to je reálny, reálny problém. Takisto pán poslanec Abelovský spomenul neprimerané bezpečnostné opatrenia, ktoré sa zorganizovali v závažných kauzách  organizovaného zločinu. Zdali sa mu byť prehnané. Ak sa majú bezpečnostné zložky mýliť v prípade rizika, ja som vždy rád, keď sa mýlia na tej strane, že opatrenia preženú. Bolo by chybou a tragédiou, keby sa mýlili opačným smerom. Keby riziká a ohrozenia podcenili. Takisto pán poslanec Abelovský spomínal stanovisko  predvstupového poradcu. Ja som mal včera stretnutie so šéfom špeciálnej prokuratúry zo Španielska a čítal som aj stanovisko k návrhu zákona. Je kladné. Má konkrétne pripomienky, mnohé zlepšujúce a veľmi rád o nich budem  rokovať a myslím si, že mnohé by mohli byť prijaté, ale zásadný leitmotív stanoviska je, ide o dobrý a potrebný návrh zákona. K pánovi poslancovi Kaliňákovi. Spomína spolupracujúce policajné jednotky. Návrh zákona novelizuje zákon o Policajnom zbore a v § 4 ods. 3 dopĺňa zákon o ustanovenie, ktoré stanovuje povinnosť ministrovi vnútra zriaďovať osobitné útvary s pôsobnosťou pre celé územie Slovenskej republiky na odhaľovanie a vyšetrovanie trestných činov vo veciach, ktoré budú v jurisdikcii  Špeciálneho súdu. Môžeme diskutovať o rôznych formách, ale potom musíme diskutovať širšie. Nemôže mať ústavné postavenie prokuratúry, ako bolo v Sovietskom zväze, a špeciálnej prokuratúry, ako je v Španielsku. To celkom dobre nejde. To musí byť podľa mňa potom riešené systémovo. Ale ten problém tam je a myslím si, že je potrebné o ňom veľmi vecne a v pokoji diskutovať. K pánovi poslancovi Krajčimu. Mrzí ma, ak sa z tohto miesta rozprávajú  správy o diagnóze iných osôb. Vy sa sťažujete na nefér postup voči vašej osobe, ale vaše slová sú nefér, ja si myslím, že to nie je proste poctivé rozprávať vaše predstavy o zdravotnom stave prokurátorov. Zdá sa mi to byť neslušné, musím povedať pán poslanec, zdá sa mi to byť neslušné. A k otázke vzdelávania prokurátorov. Dnes alebo na budúci týždeň pôjde do pripomienkového konania návrh zákona o Justičnej akadémii, pretože vláda sa zaviazala, že zriadi Justičnú akadémiu, ktorá bude mať v gescii systematické vzdelávanie sudcov, prokurátorov, čakateľov a ďalších zamestnancov justície, a ja verím, že od 1. januára Justičná akadémia Slovenska bude pôsobiť a bude zabezpečovať systematické vzdelávanie sudcov aj prokurátorov. Pán poslanec Krajči zároveň spomenul, že pôjde o prokurátora v područí vlády a že bude na návrh vlády schvaľovaný. Ja neviem, či sme čítali rovnaký návrh zákona, pretože podľa návrhu zákona, ktorý máte predložený, špeciálneho prokurátora bude voliť Národná rada na návrh generálneho prokurátora. Neviem, kde ste vzali, že na návrh vlády. Jednoducho to sa v návrhu zákona nevyskytuje. (Reakcie z pléna.) P. Rusko, podpredseda NR SR: Páni poslanci, nediskutujte s pánom ministrom.